1. Hemm partijiet mill-memorja tiegħi li għamilt ħafna sforzi sabiex ninsa kompletament. Nammetti li għalkemm jirnexxili fuq diversi, però hemm uħud li minn żmien għal żmien jerġgħu jiġu lura. Jerġgħu jiġu lura bil-forza, bl-intensità, bid-dettalji u fid-dettalji ta' dak li għaddejt minnu. Is-snin mill-1981 sal-1987 huma mumenti li ffurmawni f'direzzjonijiet li jorbtu l-aġir tiegħi. Jorbtuh mhux fit-triqat żbaljati – dawk li jriduk forsi twettaq aġir kundannabbli b'ieħor daqstant ieħor ħażin, imma l-kontra. Dak li sar, il-ħidma anti-demokratika li għamlet tant ħsara lis-soċjetà Maltija, m'għandha qatt tirrepeti ruħha. 2. Ħafna mumenti, fid-direzzjoni u x-xogħol li nkun qed nieħu u nagħmel, inżomm f'moħħi li għandi nara kif naħdem biex ma jkunx hemm ripetizzjoni. Dawk is-snin kienu lezzjonijiet kbar. Tagħlimiet li assiguraw f'ġenerazzjonijiet bħal tiegħi il-bżonn li l-istituzzjonijiet demokratiċi ma jonqsux u l-klima paċifika u stabbli tibqa'. Ħadd ma jista' jqabbel dak li ġara f'dawk il-jiem koroh ma' dak li għandna llum. Hemm baħar kbir jaqsam iż-żewġ naħat tal-istorja kostituzzjonali tagħna. 3. L-aġir anti-demokratiku, is-simpatiji lejn il-lemin estrem jistgħu jerġgħu jħajru u għalhekk wieħed irid jikkumbattihom bis-saħħa tal-liġi, bl-użu tal-kitba li turi l-iżbalji ta' dak l-aġir, kif ukoll bil-konvinzjoni. Dawk il-ġranet nisslu f'diversi proprju l-bżonn assolut li wieħed jaġixxi demokratikament għax hekk jista' jżomm lura dan il-materjaliżmu. Anke jekk jista' jiġi ttantat, attakkat bi żlealtà, xorta waħda jrid iżomm lilu nnifsu f'din il-linja retta. Dawk bħali li għaddew minn dak iċ-ċirku tan-nar jibqgħu mpenjati sabiex jaraw li ma jkunx hemm ripetizzjonijiet. Kieku l-Partit Nazzjonalista waqa' li jwieġeb bi vjolenza għall-vjolenza l-pajjiż, il-poplu kien jitwassal f'xifer li minnu kien ikun diffiċli li jmur lura. 4. Kienu żminijiet vjolenti. Kienu wkoll anti-demokratiċi u ma kienx hemm rispett għad-drittijiet fundamentali anzi, kien hemm tant il-kontra li l-ordni tal-ġurnata kienet proprju li taġixxi b'dan il-mod żbaljat. Kont hemm f'diversi mumenti xejn sbieħ għalina lkoll. It-30 ta' Novembru 1986 kien wieħed minnhom. Wieħed li wera lil kulħadd f'liema traġedja l-Partit Laburista kien ġieb lili nnifsu. F'dak il-jum, il-Partit Nazzjonalista kien awtorizzat jorganizza meeting politiku. Niftakarni nsegwi l-proċeduri legali u s-sentenzi tal-qrati tagħna. Kienu jiem ta' barra minn hawn. 5. Niftakar li f'dak il-jum inġbart ma' diversi oħrajn fi triqitna lejn iż-Żejtun. Kien jum meta l-irġiel hemm iddistingwew ruħhom minn dawk li kienu kapaċi ħafna fid-diskors ta' dak li għandna nagħmlu, imma mhux fil-fatti. Tgħallimt niddistingwi bejn dawk li jafu fejn hi l-irġulija u dawk li baqgħu tfal, isabbtu saqajhom. It-triq tal-Barrani kienet mill-iktar indikata. Konna dak iż-żmien ikkunsidrati bħala "barranin" għal dak l-Istat li kien jara biss bħala ċittadini tiegħu lil dawk li jiddikjaraw li huma laburisti ferventi. Tlajna t-triq u hemm rajt xeni li għadhom ċari u impressi fil-memorja. 6. Bnedmin ta' nuqqas ta' rieda tajba tħalltu mal-Pulizija. Ġew sparati tiri ta' arma tan-nar b'ripetizzjoni lejn Eddie Fenech Adami. Għad għandi t-tisfir tagħhom jidwi f'widnejja u magħhom id-diversi li bdew jgħajtu u jgħidulu jinżel. I-rassa fuq bdiet tikber x'ħin, f'daqqa waħda, bdew niżlin bottijiet ta' gass tad-dmugħ. X'riħa kienet ... Daħlet sew fil-pulmuni tiegħi u għadni sallum f'mumenti nerġa' niftakar fl-effett ikrah tagħhom. Is-sitwazzjoni kienet iddeġenerat f'daqqa u rajt xeni quddiemi li nippreferi jkomplu jgħaddu fil-passat. 7. Ħamsa u għoxrin sena wara hemm bżonn li nibqgħu niftakru mingħajr ma nagħmlu l-iżball li nitqanqlu fid-direzzjoni l-ħażina. Dik li flok tiżra' fit-tajjeb, tassigura l-mibgħeda. Min beka dak il-jum ra li ma kienx beka ta' xejn. Il-poplu tagħna baqa' u għadu jagħraf li l-Partit Nazzjonalista kien u għadu l-partit li ddefenda 'l-pajjiż, lill-poplu u lill-Istat demokratiku. Jekk f'dawn l-aħħar elezzjonijiet baqa' jagħżel lil dan il-partit, għamel dan għax jaf minn min huwa magħmul u x'inhuma l-prinċipji li jmexxuh.
30 ta' Novembru 1986 – 25 sena wara